Serekê PDKyî Mesût Barzanî eşkerayîya nuştekîye ke daye vat: ''Ma şerê kurdan ê vera yewbînan herem kerdo'' la nîşanê bitehlukeyî yê şerê muhtemelî dayî.
Barzanî vat: ''Tewirê ma yê şerê kurdan ê vera yewbînan herem kerdo wa wina mero fehmkerdene ke ma vera her çî bêveng manenê.''
Barzanî ard ziwan ke pêşmergeyî vera DAÎŞî bi hewayêkê ''qehremankî'' şer kerd û eynî wext de îtîraf kerd ke înan zafê herêmê xo kerdî veng û semedê naye zî PKK sûcdar kerd.
Barazanîyî ard ziwan ke proseso ke qala ci yena kerdene de PKKyî heremê sînorî û tay herême bînî ''îşxal kerdî'' û vat: ''Xo sey alternatîfê hukmatî ferz keno.''
Barzanî seba ke bi des serran o herême de şarî  rê xizmet nîno kerdene ra zî PKK sey berpirsîyar hesibna. Goreyê Barzanî PKKyî verê şarî girewt ke ê dewe û cayanê roniştişê xo înşa bikerê.
Serekê PDKyî Barzanî  îdîa kerd ke PKK semedê şarê Herêma Kurdîstan  tehluke yo û waşt ke cayê ke ''îşxal kerdî'' tira vejîyo.
Balkêş o ke eşkerayîya Barzanî de derheqê nuqtayê ke dewleta tirke îşxal kerdî, sewqîyatê hêzê leşkerî  û serranê peyênan de bi desan sîvîlê ke ameyî qetilkerdene de qet yew çî nêame vatene.
